JY LEES NOU Joanita Botha van Hartenbos, skryf:
Liefde verstaan liefde. Geen woorde is nodig nie, want die woorde van my hart lees jy nie op my lippe nie, maar in my oë. Ja, niks kan weggesteek word nie, die liefde ontdek alles. Ook is die liefde geduldig en het geen kortpad nie. Soos C.J. Langenhoven gesê het ..."As die kortpad die beste was, sou die hoofpad daar geloop het."
Hierdie tyd sonder jou is soos 'n berg voor my, maar geen afdraand het sonder 'n opdraand gekom nie. Met die liefde as ons anker het ons al baie deurstaan. Snaaks is die liefde, dit laat jou vergeet van tyd, maar sodra jy weg is, is dit al waaraan ek kan dink. Wyl jou oë deur elke sinnetjie draf, onthou ... ek is lief vir jou.
Alles in my en om my verlang na jou. Tot die weer mis jou. Die son het jou gaan soek en net die wolke agtergelaat. Juis die soort weer wat my altyd honger maak. Maar dis nie maklik om alleen kos te maak as jy gewoond is aan twee liefdevollehande om jou middellyf en 'n sagte stem wat kort-kort in jou oor liefdeswoorde fluister nie. Die saamproe om 'n lepel en jou oë wat wys hoe lekker die sous smaak. Ja, liefde laat jou pampoen anders proe. Ons verstaan mekaar so goed. Elke kyk en elke gebaar het geen tolk nodig, want wie kan tog die liefde vertolk behalwe die liefde homself?